Ľ. Vážny, poslanec: (2004-03-10):
Výbor Národnej rady Slovenskej republiky pre hospodárstvo, privatizáciu a podnikanie v súlade s § 88 zákona Národnej rady o rokovacom poriadku Národnej rady podáva Národnej rade Slovenskej republiky ako gestorský výbor spoločnú správu výborov Národnej rady k návrhu na vyslovenie súhlasu Národnej rady s doplnením príloh k Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi a Slovenskou republikou o posudzovaní zhody a uznávaní priemyselných výrobkov  - PECA, tlač 553a. Po prvé. Predseda Národnej rady Slovenskej republiky rozhodnutím č. 581 z 11. 2. 2004 pridelil návrh na vyslovenie súhlasu na prerokovanie dvom výborom, a to výboru pre hospodárstvo, privatizáciu a podnikanie a Zahraničnému výboru Národnej rady Slovenskej republiky. Ako gestorský výbor určil Výbor Národnej rady pre hospodárstvo, privatizáciu a podnikanie s tým, že Národnej rade tento podá správu o výsledku prerokovania uvedeného materiálu vo výboroch spolu s návrhom na uznesenie Národnej rady Slovenskej republiky. Lehotu na prerokovanie vo výboroch vrátane lehoty v gestorskom výbore určil do 27. februára 2004. Po druhé. Výbory prerokovali pridelenú parlamentnú tlač a zaujali k nej nasledovné stanoviská: Výbor Národnej rady pre hospodárstvo, privatizáciu a podnikanie prerokoval návrh 19. 2. 2004 a uznesením č. 291 odporučil Národnej rade podľa čl. 86 písm. d) Ústavy Slovenskej republiky vysloviť súhlas s doplnením príloh k Protokolu k Európskej dohode o pridružení PECA. Zahraničný výbor Národnej rady Slovenskej republiky prerokoval návrh 24. 2. 2004 a uznesením č. 76 odporučil Národnej rade podľa čl. 86 písm. d) ústavy vysloviť súhlas s doplnením siedmich príloh k Protokolu k Európskej dohode o pridružení PECA. Po tretie. Gestorský výbor prerokoval a schválil spoločnú správu výborov 27. 2. 2004  uznesením č. 300. Súčasne poveril spoločného spravodajcu predložiť Národnej rade spoločnú správu výborov a návrh na uznesenie Národnej rady Slovenskej republiky. Gestorský výbor na základe rokovaní výborov Národnej rady Slovenskej republiky v súlade s § 88 ods. 3 zákona o rokovacom poriadku odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas s doplnením nových siedmich sektorových príloh k Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane, ktorých predmetom je posudzovanie zhody a uznávanie priemyselných výrobkov PECA. Zároveň predkladám návrh na uznesenie k návrhu na vyslovenie uznesenie Národnej rady Slovenskej republiky k návrhu na vyslovenie súhlasu Národnej rady s doplnením príloh k Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov PECA. Národná rada Slovenskej republiky podľa čl. 86 písm. d) Ústavy Slovenskej republiky vyslovuje súhlas s doplnením siedmich príloh k Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov PECA. Pán predsedajúci, otvorte, prosím, rozpravu.